แบงก์วอนรัฐคลอดเกณฑ์SME
แบงก์ขอรัฐคลอดเกณฑ์เอสเอ็มอี หวังให้กู้ซอฟต์โลนช่วยกลุ่มขาดสภาพคล่อง
16 ก.ย. 2558

แบงก์ขอรัฐคลอดเกณฑ์เอสเอ็มอี หวังให้กู้ซอฟต์โลนช่วยกลุ่มขาดสภาพคล่อง
นายจิรัชยุติ์ อัมยงค์ รองกรรมการผู้จัดการใหญ่ สายพาณิชย์ธนกิจ ธนาคารซีไอเอ็มบี ไทย เปิดเผยว่า ธนาคารพร้อมเข้าร่วมสนับสนุนสภาพคล่องให้ธุรกิจขนาดกลางและขนาดย่อม (เอสเอ็มอี) ในทุกมาตรการของรัฐ ทั้งการร่วมกู้ซอฟต์โลน เพื่อปล่อยสินเชื่อ ดอกเบี้ยไม่เกิน 4% และโครงการค้ำประกันสินเชื่อเอสเอ็มอี 30% ของบรรษัทประกันสินเชื่ออุตสาห กรรมขนาดย่อม (บสย.)
ทั้งนี้ ธนาคารจะร่วมลงนามความร่วมมือกับธนาคารออมสินและสถาบันการเงินอีกหลายแห่งวันที่ 18 ก.ย.นี้ ตามโครงการซอฟต์โลน เบื้องต้นธนาคารจะนำร่องขอซอฟต์โลนก่อน 500 ล้านบาท เพื่อดูกระบวนการเบิกเงิน การคัดเลือกลูกค้า ว่ามีความยากง่ายอย่างไร หากเข้าที่แล้วก็อาจจะขอซอฟต์โลนเพิ่มเติมต่อไป
อย่างไรก็ดี ต้องการให้ภาครัฐมีการกำหนดคุณสมบัติของลูกค้าที่ต้องการให้เข้าร่วมโครงการ เพราะหากเปิดกว้างไว้อาจจะทำให้มีแต่ลูกค้าดีเข้าโครงการ ทำให้ผิดวัตถุประสงค์ที่รัฐบาลต้องการช่วยเหลือเอสเอ็มอีที่มีปัญหาสภาพคล่องให้เข้าถึงแหล่งเงินทุน
“หากมีการเพิ่มเติมเงื่อนไขเข้าไป เช่น เอกสารคำขอความช่วยเหลือถึงธนาคารมีหลักฐานว่าเอสเอ็มอียอดขายลดลง จะเป็นตัวชี้วัดถึงความเดือดร้อนของลูกค้าที่ได้รับผลกระทบจากเศรษฐกิจจริง น่าจะช่วยกรองได้ขั้นหนึ่ง โดยเลือกกลุ่มลำบากมากเข้าโครงการก่อน” นายจิรัชยุติ์ กล่าว
ทั้งนี้ มาตรการสนับสนุนเอสเอ็มอีของรัฐบาลในครั้งนี้ เชื่อว่าจะมีส่วนผลักดันให้สินเชื่อเอสเอ็มอีของธนาคารเติบโตได้มากกว่าที่ควรจะเป็น แต่ธนาคารจะแยกพอร์ตสินเชื่อออกจากพอร์ตปกติ เพื่อความชัดเจนในการบริหารจัดการ
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ธนาคารจะปล่อยสินเชื่อเอสเอ็มอี โดยใช้วงเงินซอฟต์โลนของธนาคารออมสิน และใช้วงเงินของธนาคารควบคู่กันไป ขึ้นอยู่กับว่าลูกค้ามีคุณสมบัติเข้าหลักเกณฑ์ของโครงการใด และปัจจุบันเอสเอ็มอีต้องการเงินหมุนเวียนอีกมาก การได้ซอฟต์โลนจากธนาคารออมสินจะช่วยให้ปล่อยสินเชื่อได้มากขึ้น